钦定古今图书集成/明伦汇编/氏族典/第564卷 > 《凌迪知万姓统谱》 > 诸葛诞
## 钦定古今图书集成/明伦汇编/氏族典/第564卷 > 《凌迪知万姓统谱》 > 诸葛诞

按《魏志诸葛诞传》：“诞字公休，琅琊阳都人，诸葛丰后
也。初以尚书郎为荥阳令，入为吏部郎。人有所属托，
辄显其言而承用之，后有当否，则公议其得失以为
褒贬。自是群僚莫不慎其所举。累迁御史中丞、尚书，
与夏侯元、邓飏等相善，明帝恶之，免诞官。正始初，复
以诞为御史中丞尚书，出为扬州刺史，加昭武将军”，
封高平侯，转为征东大将军。诞既与元飏等至亲，又
王凌、毋丘俭累见夷灭，惧不自安，倾帑藏振施，以结
众心，厚养亲附及轻侠者数千人为死士。甘露二年
五月，征为司空。诞被诏书，愈恐，遂反，召会诸将，自出
攻扬州刺史乐琳，杀之。吴遣将全怿等率三万众，密
与文钦俱来应诞。六月，车驾东征至项，大将军司马
文王督众讨之，四面围合。诞、咨等智力穷，将其麾下
突小城门出，胡奋部兵逆击，斩诞。诞麾下数百人坐
不降，见斩。皆曰：“为诸葛公死不恨。”其得人心如此。